**ບົດກ່າວປິດ**

**ກອງປະຊຸມໃຫຍ່ ຄັ້ງທີ VIII ຜູ້​ແທນແມ່ຍິງແຂວງ** ຫລວງພະບາງ

**ຄັ້ງວັນທີ 2 – 3 ກຸມພາ 2015**

ຮຽນ: ທ່ານ ນາງ ສີໃສ ລືເດດມູນສອນ, ກໍາມະການສູນກາງພັກ, ປະທານຄະນະບໍລິຫານງານສູນກາງ

ສະຫະພັນແມ່ຍິງລາວ ທີ່ເຄົາລົບ ແລະນັບຖື;

ຮຽນ: ທ່ານ ດຣ ຄໍາແພງ ໄຊສົມແພງ, ກໍາມະການສູນກາງພັກ, ເລຂາຄະນະບໍລິຫານງານພັກແຂວງ,

ເຈົ້າແຂວງໆ ຫລວງພະບາງ ທີ່ເຄົາລົບ ແລະນັບຖື;

ຮຽນ: ບັນດາທ່ານຄະນະປະທານທີ່ເຄົາລົບ ແລະ ນັບຖື.

ຮຽນ: ບັນດາທ່ານອາດີດຄະນະນຳສະຫະພັນແມ່ຍິງແຂວງ, ພະນັກງານບໍານານ, ແຂກທີ່ມີກຽດ, ຜູ້ແທນກອງປະຊຸມ ທ່ານຍິງ, ທ່ານຊາຍທ່ີນັບຖື ແລະ ຮັກແພງ.

ກອງປະຊຸມໃຫຍ່ ຄັ້ງທີ VIII ຜູ້​ແທນແມ່ຍິງແຂວງຫຼວງພະບາງ ໄດ້ດຳເນີນເປັນເວລາ 1 ວັນ ເຄິ່ງ ດ້ວຍບັນຍາກາດອັນເຕັມໄປດ້ວຍຄວາມບັນຍາກາດອັນອົບອຸ່ນ, ມີເນື້ອໃນອັນໜັກແໜ້ນ ເລິກເຊິ່ງ ແລະ ດ້ວຍຄວາມ ຮັບຜິດ ຊອບອັນສູງຂອງບັນດາສະຫາຍຜູ້ແທນທັງໝົດ.

ກອງປະຊຸມໃຫຍ່ໄດ້ພ້ອມກັນຄົ້ນຄວ້າປະກອບຄຳເຫັນ ແລະ ເປັນເອກະພາບກັນຮັບຮອງ ເອົາບົດລາຍງານ ການເມືອງຂອງຄະນະບໍລິຫານງານສະຫະພັນແມ່ຍິງແຂວງ,ທີ່ໄດ້ຕີລາຄາຜົນງານການຈັດຕັ້ງປະຕິບັດວຽກງານຮອບດ້ານນັບທັງດ້ານຕັ້ງໜ້າ ແລະດ້ານຂໍ້ຄົງຄ້າງຕ່າງໆໃນໄລຍະ 5 ປີຜ່ານມາ. ພ້ອມກັນນັ້ນກອງປະຊຸມໃຫຍ່ຍັງໄດ້ຮັບຮອງ ເອົາທິດທາງລວມ, ຄາດໝາຍສູ້ຊົນ, ທິດທາງໜ້າທີ່ແຕ່ລະດ້ານແຕ່ ປີ 2015 ຫາ 2020 ໂດຍສຸມໃສ່ປຸກລະດົມ ສະມາຊິກສະຫະພັນແມ່ຍິງ, ແມ່ຍິງບັນດາເຜົ່າ ບັນດາຊັ້ນຄົນໃຫ້ປະກອບສ່ວນເຂົ້າໃນການຈັດຕັ້ງປະຕິບັດມະຕິ, ຄໍາ ສັ່ງຂອງພັກ, ລະບຽບ ກົດໝາຍຂອງລັດ, ແຜນພັດທະນາເສດຖະກິດ - ສັງຄົມຂອງແຂວງວາງອອກ, ເປັນເຈົ້າການ ຈັດຕັ້ງຜັນຂະຫຍາຍມະຕິກອງປະຊຸມ ໃຫຍ່ ຄັ້ງທີ VIII ຜູ້​ແທນ​ແມ່ຍິງແຂວງ ໃຫ້ປະກົດຜົນເປັນຈິງ.

ໃນກອງປະຊຸມຄັ້ງນີ້ ບັນດາສະຫາຍຜູ້ແທນກອງປະຊຸມ ໄດ້ຮັບຮອງເອົາບົດສຳຫຼວດການນຳພາຂອງຄະນະບໍ ລິຫານງານສະຫະພັນແມ່ຍິງແຂວງຊຸດທີ VII ຊື່ງໄດ້ສ່ອງແສງເຖິງຄວາມສາມັກຄີເປັນເອກະພາບໃນການຊີ້ນຳນຳພາ ຄວາມຕັດສິນໃຈຂອງສະມາຊິກສະຫະພັນແມ່ຍິງ, ເອື້ອຍນ້ອງແມ່ຍິງພາຍໃນແຂວງສູ້ຊົນຈັດຕັ້ງປະຕິບັດແນວທາງນະ ໂຍບາຍຂອງພັກ, ແຜນພັດທະນາເສດຖະກິດສັງຄົມຂອງແຂວງ, ກໍ່ຄືແຜນພັດທະນາແມ່ຍິງແຂວງ 6 ແຜນງານ 21 ໂຄງການ. ພ້ອມກັນນີ້ຜູ້ແທນກອງປະຊຸມກໍ່ໄດ້ດຳເນີນການປ່ອນບັດຄັດເລືອກເອົາຄະນະບໍລິຫານງານສະຫະພັນແມ່ ຍິງ ແຂວງ ຊຸດທີ VIII ຈຳນວນ 29 ສະຫາຍ ຊຶ່ງປະກອບດ້ວຍບັນດາສະຫາຍທີ່ໄດ້ຜ່ານການທົດສອບ, ​ເຝິກຝົນຫຼໍ່ຫຼອມ ແລະ ເຕີບໃຫຍ່ໃນຂະບວນການເຄື່ອນໄຫວວຽກງານຕົວຈິງຂອງແມ່ຍິງ ແລະວຽກງານວິຊາສະເພາະ, ທັງໄດ້ຮັບຄວາມ ໄວ້ເນື້ອເຊື່ອໃຈຈາກການຈັດຕັ້ງພັກ - ລັດເວົ້າລວມ, ເວົ້າສະເພາະແມ່ນຈາກແມ່ຍິງບັນດາເຜົ່າຢູ່ພາຍໃນແຂວງຂອງ ພວກເຮົາ. ພິເສດກອງປະຊຸມໃຫຍ່ໄດ້ເປັນກຽດຢ່າງສູງຮັບຟັງການໂອ້ລົມຂອງທ່ານ ນາງ ສີໃສ ລືເດດມູນສອນ ແລະທ່ານ ດຣ ຄໍາແພງ ໄຊສົມແພງ ຊື່ງທັງໝົດໄດ້ເປັນທິດຊີ້ນຳ, ເປັນບ່ອນອີງທັງເປັນການມອບໝາຍໜ້າທີ່, ຄວາມຮັບຜິດຊອບໃຫ້ແກ່ຄະນະບໍລິຫານງານສະຫະພັນແມ່ຍິງແຂວງຊຸດ ໃໝ່ ແລະຜູ້ແທນກອງປະຊຸມໃຫຍ່.

**ຮຽນບັນດາທ່ານ ແຂກທີມີກຽດ, ຜູ້ແທນກອງ​ປະຊຸມ​ໃຫຍ່ ທີນັບຖື ແລະ ຮັກແພງ !**

ນະໂອກາດອັນ​ສະຫງ່າ​ລາສີນີ້ຂ້າພະເຈົ້າໃນນາມຕາງໜ້າໃຫ້ຄະນະ​ບໍລິຫານ​ງານ​ສະຫະພັນ​ແມ່ຍິງ​ແຂວງ, ຜູ້ ແທນກອງປະຊຸມໃຫຍ່ ຂໍສະແດງຄວາມ ຮູ້ບຸນຄຸນເປັນຢ່າງສູງ ມາຍັງທ່ານ ນ ສີ​ໃສ ລື​ເດດ ມູນ​ສອນ ກຳມະການ​ສູນ​ກາງ​ພັກ, ປະທານ​ຄະນະ​ບໍລິຫານ​ງານ​ສູນ​ກາງ​ສະຫະພັນ​ແມ່ຍິງ​ລາວ ​ແລະ ຂໍ​ສະ​ແດງ​ຄວາມ​ຮູ້​ບຸນຄຸນ​ເປັນ​ຢ່າງ​ສູງ​ມາ​ຍັງ​ທ່ານ ດຣ ຄຳ​ແພງ ​ໄຊ​ສົມ​ແພງ ກຳມະການ​ສູນ​ກາງ​ພັກ, ​ເລຂາຄະນະບໍລິຫານງານ​ພັກ​ແຂວງ, ​ເຈົ້າ​ແຂວງໆ​ຫລວງ​ພະ​ບາງ ທີ່ໄດ້ສະຫຼະເວລາອັນມີຄ່າ​ໃຫ້ກຽດ​ເຂົ້າຮ່ວມ ແລະຊີ້ນຳ-ນຳພາກອງປະຊຸມ ເຮັດໃຫ້ກອງປະຊຸມໄດ້ດຳເນີນ ແລະ ສຳເລັດດ້ວຍ​ຜົນສຳ​ເລັດ​ອັນ​ຈົບງາມ. ຂໍສະແດງຄວາມຂອບໃຈມາ ຍັງທ່ານ ຄຳ​ດົວ ​ເຢຍກົວ​ນໍ​ເຮີ​ວ່າງ ຮອງ​ເລຂາ​ພັກ​ແຂວງ, ຜູ້​ຊີ້​ນຳ​ອົງການ​ຈັດ​ຕັ້ງ​ມະຫາຊົນທີ່ເວລາໃດກໍ່ໄດ້ເອົາໃຈໃສ່ໃກ້ຊິດ ຊີ້ນຳ-ນຳພາ ເຮັດໃຫ້ການຈັດຕັ້ງສະຫະພັນ ແມ່ຍິງພວກຂ້າພະເຈົ້າມີຄວາມເຕີບໃຫຍ່ເຂັ້ມແຂງຂຶ້ນຢ່າງບໍ່ຢຸດຢັ້ງ, ພອ້ມກັນນັ້ນທ່ານກໍ່ໄດ້ນໍາພາການກະກຽມດຳເນີນ ກອງປະຊຸມໃຫຍ່​ສາມາດໄຂຂຶ້ນທ່ວງທັນກັບເວລາ ແລະ ສຳເລັດຜົນຕາມ​ຄາດໝາຍ​ທີ່​ວາງ​ໄວ້ທຸກປະການ.

ຜູ້​ແທນກອງປະຊຸມ​ໃຫຍ່ໃຫ້ຄຳໝັ້ນສັນຍາວ່າ: ຈະພ້ອມກັນສືບຕໍ່​​ເພີ່ມ​ທະວີ​ຄວາມ​ສາມັກຄີ​ເປັນ​ເອກະ​ພາບ, ຕັ້ງໜ້າປັບປຸງການຈັດຕັ້ງຂອງຕົນ​ໃຫ້​ເຂັ້ມ​ແຂງ, ພ້ອມ​ກັນ​ຈັດ​ຕັ້ງ​ປະຕິບັດ​ມະຕິ​ກອງ​ປະຊຸມ​ໃຫຍ່ຄັ້ງນີ້​ໃຫ້​ປະກົດ​ຜົນ​ເປັນ​ຈິງ, ປະກອບສ່ວນປະຕິບັດບັນດາຄາດໝາຍສູ້ຊົນ ທີ່ຄະນະພັກ, ຄະນະປົກຄອງ​ແຂວງໄດ້ວາງໄວ້ແນໃສ່ ເຮັດໃຫ້ ແມ່ຍິງເຂັ້ມແຂງຂຶ້ນເປັນກ້າວໆ.

ກອງ​ປະຊຸມ​ໃຫຍ່ຂໍສະແດງຄວາມຂອບໃຈ​ເປັນ​ຢ່າງ​ສູງ​ຕໍ່ຄະນະ​ພັກ, ອົງການ​ປົກຄອງ​ທຸກ​ຂັ້ນ, ທຸກພາກສ່ວນ ທີ່​ໄດ້​ໃຫ້​ທິດ​ຊີ້​ນຳ ​ແລະ ອຳນວຍ​ຄວາມ​ສະດວກ​ໃນ​ການ​ກະກຽມ ​ແລະ ດຳ​ເນີນ​ກອງ​ປະຊຸມ​ໃຫຍ່​ໃນ​ຄັ້ງ​ນີ້.

ຂໍ​ສະ​ແດງ​ຄວາມ​ຂອບ​ໃຈ ​ແລະ ຍ້ອງ​ຍໍ​ຊົມ​ເຊີຍ​ຕໍ່ສະມາຊິກສະຫະພັນແມ່ຍິງ, ແມ່ຍິງບັນດາເຜົ່າ, ບັນ ດາຊັ້ນຄົົນໃນທົ່ວແຂວງທີ່ໄດ້ຕັ້ງໜ້າແຂ່ງຂັນກັນຈັດຕັ້ງປະຕິບັດມະຕິກອງປະຊຸມໃຫຍ່ຄັ້ງທີ VI ຜູ້ແທນແມ່ຍິງລາວ, ກໍ່ຄືມະຕິກອງປະຊຸມໃຫຍ່ຄັ້ງທີ VII ຂອງສະຫະພັນແມ່ຍິງແຂວງ, ພ້ອມທັງແຂ່ງຂັນກັນສ້າງທຸກເງື່ອນໄຂ​ເຮັດໃຫ້ ກອງປະຊຸມໃຫຍ່ໄດ້ໄຂຂຶ້ນ ທັງດຳເນີນດ້ວຍເນື້ອໃນອັນໜັກແໜ້ນ ຖືກຕ້ອງຕາມກຳນົດເວລາ ​ແລະ ​ໄດ້​ຮັບ​ຜົນສຳ​ເລັດ​ຕາມ​ລະດັບ​ຄາດໝາຍ.

ຂໍ​ສະ​ແດງ​ຄວາມ​ຂອບ​ໃຈ ​ແລະຊົມ​ເຊີຍ​ຕໍ່ທຸກ​ພາກສ່ວນທີ່ໄດ້ປະກອບສ່ວນທາງດ້ານວັດຖຸ ແລະຈິດໃຈ ຊຸກຍູ້ກອງປະຊຸມ​ໃຫຍ່ຄັ້ງ​ນີ້ ​ແລະຂໍ​ຊົ​ມ​ເຊີຍ​ມາ​ຍັງ​ພະນັກງານທຸກຂະ​ແໜງ​ການ,​ ແພດ​ໝໍ, ສື່​ມວນ​ຊົນ, ກຳລັງ​ປ້ອງ​ກັນຊາ​ດ, ປ້ອງ​ກັນ​ຄວາມ​ສະຫງົບ ​ທີ່​ໄດ້​ສ້າງ​ເງື່ອນ​ໄຂ​ອຳນວຍ​ຄວາມ​ສະດວກ​ຕ່າງໆເຮັດໃຫ້ການ​ດຳ​ເນີນ ກອງປະຊຸມ​ໃຫຍ່ຄັ້ງ​ນີ້​ມີຜົນສຳເລັດຈົບງາມ, ທັງຮັບປະກັນ ຄວາມເປັນລະບຽບຮຽບຮ້ອຍ ແລະ ຄວາມປອດໄພທຸກປະການ.

ຜົນສຳ​ເລັດ​ຂອງ​ກອງ​ປະຊຸມ​ໃຫຍ່ຄັ້ງ​ນີ້ ​ແມ່ນ​ໝາກຜົນ​ລວມຍອດ​ແຫ່ງ​ສະຕິ​ປັນຍາ ​ແລະ ​ເຫື່ອ​ແຮງ​ຂອງ​ທຸກ​ພາກສ່ວນ, ຢັ້ງຢືນ​ເຖິງ​ຄວາມ​ສາມັກຄີ​ເປັນ​ເອກະ​ພາບ, ຄວາມ​ຮັບຜິດຊອບ​ອັນ​ສູງ​ສົ່ງ ຂອງ​​ຜູ້​ແທນ​ກອງ​ປະຊຸມ. ຕາງ​ຫນ້າ​ຄະນະ​ຮັບ​ຜິດ​ຊອບກະກຽມ ​ແລະດຳ​ເນີນ​ກອງ​ປະຊຸ​ມ​ໃຫຍ່ຂໍ​ສະ​ແດງ​ຄວາມ​ຮູ້​ບຸນຄຸນ ​ແລະ ຂອບ​ໃຈ​ມາ​ຍັງ​ທຸກ​ພາກສ່ວນ​ຢ່າງ​ສຸດ​ອົກ​ສຸດ​ໃຈ.

ນະ​ໂອກາດ​ນີ້ ຕາງ​ໜ້າ​ຄະນະ​ປະທານ​ກອງ​ປະຊຸມ, ຂໍ​ອວຍພອນ​ໄຊ​ອັນ​ປະ​ເສີດ​ມາ​ຍັງ​ທ່ານ ນ. ສີ​ໃສ ລື​ເດ​ດມູນ​ສອນ ກຳມະການ​ສູນ​ກາງ​ພັກ, ປະທານ​ຄະນະ​ບໍລິຫານ​ງານ​ສູນ​ກາງ​ສະຫະພັນ​ແມ່ຍິງ​ລາວ, ທ່ານ ດຣ ຄຳ​ແພງ ​ໄຊ​ສົມ​ແພງ ກຳມະການ​ສູນ​ກາງ​ພັກ, ​ເລຂາຄະນະບໍລິຫານງານພັກແຂວງ, ​​ເຈົ້າ​ແຂວງໆ​ຫລວງ​ພະ​ບາງ, ທ່ານ ຄຳ​ດົວ ​ເຢຍກົວ​ນໍ​ເຮີ​ວ່າງ ຮອງ​ເລຂາ​ພັກ​ແຂວງ, ຜູ້​ຊີ້​ນຳ​ອົງການ​ຈັດ​ຕັ້ງ​ມະຫາຊົນ​ ຈົ່ງ​ມີ​ສຸຂະພາບ​ເຂັ້ມ​ແຂງ, ມີ​ອາຍຸໝັ້ນຍືນ, ສືບຕໍ່ຊີ້​ນຳໆ​ພາອົງການ​ຈັດ​ຕັ້ງ​ສະຫະພັນ​ແມ່ຍິງ​ໃຫ້​ເຕີບ​ໃຫ່ຍ່ເຂັ້ມ​ແຂງ​ຕະຫລອດໄປ.

ຂໍອວຍພອນໄຊອັນປະເສີດ​ແດ່ບັນດາ​ທ່ານຄະນະປະທານກອງປະຊຸມ​ໃຫຍ່, ​ແຂກ​ທີ່​ມີ​ກຽດ ທ່ານ​ຍິງ, ທ່ານ​ຊາຍ, ຜູ້​ແທນ​ກອງ​ປະຊຸມ ຈົ່ງມີສຸຂະພາບ​ເຂັ້ມ​ແຂງ, ປະສົບຜົນສຳເລັດໃນໜ້າ​ທີ່ວຽກງານ, ມີ​ຄວາມ​ຜາ​ສຸກ​ໃນ​ຊີວິດ​ສ່ວນ​ຕົວ ແລະ​ຄອບຄົວ .

ຂໍອວຍພອນບັນດາທ່ານຜູ້ແທນກອງ​ປະຊຸມທີ່ເດີນທາງມາຈາກສູນກາງ, ຕ່າງແຂວງ, ເມືອງ​ ຈົ່ງ​ເດີນທາງ​ກັບ​ຄືນ​ທ້ອງ​ຖິ່ນ​ດ້ວຍ​ຄວາມ​ປອດໄພ.

ມາ​ຮອດ​ເວລາ​ນີ້ ກອງ​ປະຊຸມ​ໃຫຍ່​ໄດ້​ສຳ​ເລັດ​ລົງ​ຕາມ​ຈຸດປະສົງ ​ແລະ ຄາດໝາຍ​ທີ່​ວາງ​ໄວ້​ຢ່າງ​ຈົບງາມ.

ໃນ​ໂອກາດ​ອັນ​ສະຫງ່າ​ລາສີ​ນີ້ ຂ້າພະ​ເຈົ້າ ຂໍ​ປະກາດ​ອັດ​ກອງ​ປະຊຸມ​ໃຫຍ່ ຄັ້ງທີ VIII ຜູ້ແທນແມ່ຍິງແຂວງ​ຫລວງ​ພະ​ບາງ​ ຢ່າງເປັນທາງການ ນັບແຕ່ວິນາທີນີ້ເປັນຕົ້ນໄປ.

( **ຂໍຂອບໃຈ )**